S. Becík, minister pôdohospodárstva SR: (2008-10-23):
Vážená pani predsedajúca, dámy poslankyne, páni poslanci, na Slovensku možno zdravotný stav ihličnatých lesov hodnotiť ako kritický predovšetkým pri drevine smrek. Hynutie smrečín je vážny problém, ktorý netrápi iba Slovensko, ale trápi aj okolité štáty. Na Slovensku je však tento problém výnimočne akútny. Dôvodom je fakt, že smrek je ekologicky najdôležitejšia drevina, lebo tvorí horské lesy. Smrek má mimoriadne vysoké zastúpenie v našich lesoch od 27 % viac a je súčasne ekonomicky najvýznamnejšia drevina pre spracovateľský priemysel. K postihnutejším patria lesy v regiónoch Oravy, Kysúc, Vysokých Tatier, Nízkych Tatier a Spiša. Znásobenie intenzity hynutia smrečín spôsobila vetrová kalamita, ktorá postihla lesy na Slovensku v roku 2004 a spôsobila kalamitu viac ako 5,5 milióna kubických dreva a jej nedostatočné spracovanie pre prekážky, ktoré spôsobovali lesníkom nevládne organizácie ochrany prírody v roku 2004 a 2005, kedy sa značná časť kalamity na Slovensku nespracovala, najmä v územiach s 5. stupňom ochrany, ale najmä v rozsiahlych územiach NATURA 2000. Dôsledkom bol vznik rozsiahlej lykožrútovej kalamity, ktorá v tomto roku dosiahla úroveň takmer z roku 2004, to znamená, vyše 5,5 milióna kubíkov dreva a ďalej sa zväčšuje. Predpokladáme, že v roku 2009 bude na Slovensku viac ako 6 miliónov lykožrútovej kalamity tvorenej predovšetkým stojatými chrobačiarmi. Likvidácia tejto kalamity bude mimoriadne náročná a treba sa pripraviť na to, že zastavenie a likvidácia kalamity bude proces trvajúci viac ako 6 – 7 rokov. So situáciou v smrečinách sa oboznámila vláda Slovenskej republiky na svojom výjazdovom zasadnutí v Čiernom Balogu v novembri 2007. Vláda svojím uznesením zaviazala ministra pôdohospodárstva a ministra životného prostredia pripraviť a realizovať komplexné opatrenia, ktoré by zmiernili a následne zastavili hynutie smrečín na Slovensku. Ministerstvo pôdohospodárstva pripravilo v roku 2008 a následne aj začalo realizovať opatrenia na spomalenie hynutia smrečín, ich postupnú revitalizáciu a konverziu na lesy zmiešané. Tento proces je dlhodobý a ,samozrejme, aj finančne náročný. Ministerstvo na realizáciu opatrení alokovalo v roku 2008 355 miliónov Sk. Ich zdrojom sú dotácie v rámci Programu rozvoja vidieka s cieľom poskytnutia refundácie už vykonaných prác na výkony ochrany lesa. Podporovanými sú najmä biologická, biotechnická a chemická ochrana proti hmyzom, aplikácia prípravkov na ochranu rastlín proti škodlivým organizmom, asanácia zvyškov po ťažbe uhladzovaním, pálením, drvením, štiepkovaním, mechanická asanácia naletených stromov a klasických lapákov, odkvôrňovanie, mechanické ošetrenie alebo chemické ošetrenie alebo pálenie, kladenie a evidencia klasických lapákov. Na rok 2008 bolo z celkového alokovaného objemu financií 355 miliónov využitých 255 miliónov z Programu rozvoja vidieka a 100 miliónov v rámci rozpočtovej kapitoly Ministerstva pôdohospodárstva Slovenskej republiky ako štátna pomoc. Stav smrekových porastov sa však v dôsledku lykožrútovej kalamity dramaticky zhoršil aj v roku 2008, preto vláda Slovenskej republiky uložila uznesením č. 716/2008 ministrovi pôdohospodárstva a ministrovi životného prostredia vypracovať návrh legislatívnych, inštitucionálnych a ekonomických opatrení na zmiernenie podkvôrnikovej kalamity v smrečinách na Slovensku. V súčasnosti sme vypracovali v pôsobnosti rezortu pôdohospodárstva návrh týchto opatrení a prebieha dopracovanie materiálu za účasti zástupcov rezortu životného prostredia. Opatrenia smerujú do dobudovania sústavy právnych predpisov. Ide predovšetkým o požiadavku vypracovania a predloženia návrhu nového zákona o ochrane prírody, vytvárajúceho predpoklad pre zabezpečovanie opatrení na ochranu lesa aj v chránených  územiach pri rešpektovaní požiadavky zachovania alebo zlepšenia ochrany predmetu ochrany, zároveň na vytvorenie právneho prostredia smerujúceho k zlepšeniu prístupnosti finančnej pomoci vlastníkov lesov menšej výmery, dobudovanie špecializovanej štátnej správy a orgánu odbornej kontroly ochrany lesa, organizácií ochrany prírody a v neposlednom rade o špecifikáciu finančných požiadaviek na zabezpečenie minimalizácie negatívneho pôsobenia škodlivých činiteľov v smrečinách s cieľom vytvorenia podmienok pre plnenie všetkých požadovaných funkcií lesov. Materiál bude dopracovaný do finálnej podoby do konca tohto mesiaca a predložený na rokovanie vlády Slovenskej republiky v posledný októbrový deň v mesiaci. Skončil som.